Document ID: 32014D0188

KOMISIJOS ĮGYVENDINIMO SPRENDIMAS
2014 m. balandžio 3 d.
dėl IRT techninių specifikacijų, kurios, vykdant viešuosius pirkimus, gali tikti naudoti kaip nuorodos, nustatymo
(pranešta dokumentu Nr. C(2014) 2120)
(2014/188/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (1), ypač į jo 13 straipsnio 1 dalį,
pasikonsultavusi su įvairių suinteresuotųjų Europos šalių platforma informacinių technologijų ir telekomunikacijų standartizacijos srityje,
kadangi:
(1)
kaip nurodyta Komisijos komunikate „2020 m. Europa. Pažangaus, tvaraus ir integracinio augimo strategija“ (2) svarbus vaidmuo remiant strategiją „Europa 2020“ tenka standartizacijai. Įvairiose strategijos „Europa 2020“ pavyzdinėse iniciatyvose pabrėžiama, kaip svarbu savanoriškai standartizuoti produktų ir paslaugų rinką, kad būtų užtikrintas produktų bei paslaugų suderinamumas bei sąveikumas, būtų skatinamas technologinis vystymasis ir remiamos inovacijos;
(2)
siekiant užtikrinti prietaisų, taikomųjų programų, duomenų saugyklų, paslaugų ir tinklų suderinamumą, skaitmeninėje visuomenėje nebeįmanoma išvengti standartizacijos priemonių. Komisijos komunikate „Strateginė Europos standartų vizija. Tolesni tvaraus Europos ekonomikos augimo iki 2020 m. skatinimo ir spartinimo veiksmai“ (3) pabrėžiamas IRT standartizacijos specifiškumas, nes IRT sprendimai, taikomosios programos ir paslaugos dažnai būna parengtos pasaulinio masto IRT forumų ir konsorciumų, kurie tapo pirmaujančiomis IRT standartus rengiančiomis organizacijomis;
(3)
Reglamento (ES) Nr. 1025/2012 paskirtis - modernizuoti ir patobulinti Europos standartizacijos sistemą. Jame nustatyta sistema, pagal kurią Komisija gali nuspręsti nustatyti svarbiausias ir labiausiai paplitusias IRT srities technines specifikacijas, kurias priėmė ne Europos, tarptautinės arba nacionalinės standartizacijos organizacijos. Sudarius galimybę naudoti visas IRT technines specifikacijas vykdant techninės įrangos, programinės įrangos ir informacinių technologijų paslaugų viešuosius pirkimus bus skatinamas suderinamumas, bus galima išvengti viešojo administravimo monopolizavimo ir paskatinti konkurenciją teikiant sąveikius IRT sprendimus;
(4)
IRT techninės specifikacijos, kurios, vykdant viešuosius pirkimus, gali tikti naudoti kaip nuorodos, turi atitikti Reglamento (ES) Nr. 1025/2012 II priede nustatytus reikalavimus. Jeigu tų reikalavimų laikomasi, valdžios institucijos gali būti tikros, kad IRT techninės specifikacijos buvo nustatytos vadovaujantis Pasaulinės prekybos organizacijos (PPO) standartizacijos srityje pripažintais atvirumo, sąžiningumo, objektyvumo ir nediskriminavimo principais;
(5)
sprendimas dėl IRT specifikacijų turi būti priimtas pasikonsultavus su Komisijos sprendimu 2011/C 349/04 (4) įsteigta įvairių suinteresuotųjų Europos šalių platforma IRT standartizacijos srityje ir kitokiais būdais pasikonsultavus su sektorių ekspertais;
(6)
2013 m. spalio 17 d. įvairių suinteresuotųjų Europos šalių platforma IRT standartizacijos srityje įvertino pirmąjį šešių IRT techninių specifikacijų rinkinį: interneto protokolo 6 versiją (angl. Internet Protocol version 6, IPv6), supaprastintos kreipties į katalogus protokolo 3 versiją (angl. Lightweight Directory Access Protocol version 3, LDAPv3), domenų vardų sistemos saugumo plėtinius (angl. Domain Name System Security Extensions, DNSSEC), domeno raktu tvirtinamų laiškų parašus (DomainKeys Identified Mail Signatures) (DKIM), „ECMAScript-402“ kalbos internacionalizavimo specifikacijos (ECMA-402) ir XML kalbos 1.0 versijos (W3C XML). Platforma pritarė minėtų specifikacijų nustatymui. Po to dėl šių šešių specifikacijų vyko viešos konsultacijos, o joms pasibaigus platformos rekomendacija buvo patvirtinta;
(7)
interneto inžinerijos grupės (IETF) sukurtą IPv6 specifikaciją sudaro techninių specifikacijų, taikytinų įvairiai įrangai bei paslaugoms, teikiamoms naudojant skirtingus prašymus teikti pastabas (RFC), rinkinys. Atsižvelgdami į aplinkybes ir į taikomąsias programas viešieji pirkėjai turės atrinkti tuos RFC, kurių reikia kiekvienam produktui arba paslaugai, nekenkiant suderinamumui. IPv6 padidina turimų IP adresų skaičių, todėl operacinės sistemos, žiniatinklio serveriai, paieškos sistemos ir įvairialypių terpių svetainės, kurių atsiranda vis daugiau, gali sėkmingai sąveikauti. IPv6 yra grindžiamas pažangiąja technologine plėtra, juo skatinama nuolatinė interneto plėtra ir sudaromos galimybės kurti naujus interneto scenarijus, kaip antai daiktų internetą;
(8)
LDAPv3 - interneto protokolas, kurį interneto inžinerijos grupė (IETF) sukūrė prieigai prie paskirstytų katalogų paslaugų, kurios veikia pagal X.500 duomenų ir paslaugų modelius. LDAPv3 buvo nustatytas keliuose IETF standartizuotuose RFC dokumentuose, išsamiai aprašytuose dokumentuose RFC 4510-4519, ir juo galima užtikrinti didelį prieinamumą replikuojant LDAP serverius. Dauguma katalogų tarnyboms skirtų rinkai svarbių produktų veikia su LDAPv3. Ši patvari technologija gali padidinti suderinamumą ir yra bendras IRT sistemų autentifikavimo, autorizavimo ir naudotojų ir (arba) adresų katalogų standartas, kuris gali užtikrinti visų pirma viešojo administravimo įstaigų teiktinų paslaugų geresnį prieinamumą ir tęstinumą;
(9)
DNSSEC - interneto inžinerijos grupės (IETF) sukurtas domenų vardų sistemos (DNS) saugumo plėtinys, kuris pačiai domenų vardų sistemai (DNS) užtikrina duomenų kilmės autentifikavimą ir duomenų vientisumo apsaugą. DNSSEC sudarytas iš dokumentų rinkinio, kuris yra DNS saugumo plėtinių, reikalingų vykdant viešuosius pirkimus DNSSEC pakete, pagrindas. Naudojant DNSSEC, DNS gali geriau keistis apsaugos paslaugų parametrais, kurie yra susieti su domenų pavadinimais. Tokiu būdu padidėja visos DNS (labai svarbios ir esminės interneto paslaugos) patikimumas ir atsiranda galimybė ją naudoti kaip infrastruktūrą taikomųjų programų sertifikatams saugoti, skirstyti ir tikrinti;
(10)
DKIM - interneto inžinerijos grupės (IETF) sukurta IRT techninė specifikacija, kuri leidžia žmogui, vaidmeniui ar organizacijai, turinčiai domeno parašą, užtikrinti tam tikrą e. laiško autentiškumą susiejant domeną su e. laišku. DKIM atskiria e. laišką pasirašiusiojo asmens tapatybės klausimą nuo tariamo e. laiško autoriaus. Autentiškumas patvirtinamas kriptografiniu parašu ir tiesiogine užklausa, siunčiama į pasirašiusiojo domeną, siekiant gauti teisingą viešąjį raktą. DKIM taikoma įvairiuose rinkos sektoriuose, kaip antai finansų ir bankų sektoriuose, ja taip pat naudojasi e. pašto paslaugų teikėjai, socialiniai tinklai arba elektroninės prekybos paslaugų teikėjai. Jeigu DKIM pradėtų naudotis ir valdžios institucijos, ji padėtų sukurti bazinį pranešimų kilmės patikimumo lygį, taigi, pagerėtų siunčiančių ir gaunančių organizacijų suderinamumas;
(11)
tarptautinės organizacijos „Ecma International“ sukurta „ECMA-402“ kalba - bendra daugialypės paskirties programavimo kalba, aprašyta įvairiose specifikacijose, kurią galima pritaikyti prie įvairių žmonių kalbų ir šalių lingvistinių ir kultūrinių papročių. Europoje „ECMAScript“ yra taip pat plačiai naudojama žiniatinklio programavimo kalba. Ji naudojama labai įvairiomis paskirtimis: žiniatinklio kliento pagrindu veikiančiose taikomosiose programose, pvz., žiniatinklio naršylėse, serveryje veikiančiose taikomosiose programose, pvz., elektroninei bankininkystei, e. pašto serveriuose ar net kompiuteriniuose žaidimuose, tad ji yra labai svarbi žiniatinklyje vartojama programavimo kalba. ”ECMA-402” turi internacionalizavimo funkcijų, o tai yra itin svarbus ECMAScript patobulinimas daugiakalbei Europos aplinkai. ECMAScript specifikacijos ir standartai veiksmingai padeda gerinti suderinamumą ir yra dažnai įtraukiami į viešiesiems pirkimams skirtus nacionalinius suderinamumo standartų ir specifikacijų sąrašus;
(12)
W3C XML, sukurta žiniatinklio konsorciumo (W3C), - susijusių duomenų struktūrizavimo specifikacijų paketas, skatinantis įvairaus masto dalijimąsi informacija ir kompiuteriniai ištekliais. XML 1.0 versija šiuo metu yra vienas iš plačiausiai naudojamų dalijimosi struktūrizuota informacija formatų, ir daug kitų duomenų formatų specifikacijų yra pagrįstos XML plėtiniais. Šis formatas taip dažnai vartojamas informacijai perduoti tiek tarp žmonių, tiek tarp kompiuterių, kad naudojimasis internetu tapo nuo jo nebeatsiejamas. Viešieji pirkėjai turės atrinkti specifikacijas, atitinkančias reikalavimus, kurių reikia viešiesiems pirkimams vykdyti. XML formatas yra plačiai paplitęs pasaulio duomenų saugyklose ir tinkluose, todėl ir ateinančiais dešimtmečiais jis bus pagrindinis pasaulinių IRT taikomųjų programų, paslaugų ir produktų suderinamumo formatas,
PRIĖMĖ ŠĮ SPRENDIMĄ:
1 straipsnis
IRT techninės specifikacijos, kurios, vykdant viešuosius pirkimus, gali tikti naudoti kaip nuorodos, yra išdėstytos priede.
2 straipsnis
Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. balandžio 3 d.

Labels: 12
7
3